## El Consell incorpora l’oficina d’informació turística de Potries a la Xarxa Tourist Info de la Comunitat Valenciana

*** Turisme Comunitat Valenciana destina 8.500 euros per a l’adequació i la posada en marxa de l’oficina d’atenció turística en el municipi**

El Consell ha autoritzat la subscripció del conveni de col·laboració entre Turisme Comunitat Valenciana i l’Ajuntament de Potries per a la implantació i el desenrotllament del Programa Tourist Info, mitjançant l’adequació i la posada en funcionament de l’oficina Tourist Info del municipi.

L’objecte d’este conveni és la col·laboració entre les dos entitats per al desenrotllament del programa de la Xarxa Tourist Info, mitjançant la incorporació, el funcionament i l’operativitat plena de l’oficina d’informació turística Tourist Info Potries.

En concret, Turisme Comunitat Valenciana col·labora amb l’Ajuntament de la localitat amb la quantitat màxima de 8.500 euros per a la incorporació d’esta oficina, que quedarà integrada en la Xarxa Tourist Info.

Cal destacar que el Programa Tourist Info té per finalitat oferir un ampli servici d’informació de l’oferta turística tant de la localitat de Potries com del conjunt de productes turístics de la Comunitat Valenciana.

Mitjançant este acord, Turisme Comunitat Valenciana i l’Ajuntament de Potries tenen la disposició de reforçar la seua col·laboració per a millorar els servicis d’informació turística que s’oferixen en el municipi i realitzar les actuacions prioritàries en els aspectes següents: el perfil del personal, la identificació corporativa del servici Tourist Info, la cobertura informativa homogènia i territorial de tota la Comunitat Valenciana, l’intercanvi d’informació turística i la col·laboració en els sistemes estadístics i d’avaluació del servici, entre altres.

Per la seua banda, a través d’este conveni, l’Ajuntament de la localitat es compromet a sostindre tant econòmicament com materialment l’oficina Tourist Info Potries, a més d’afrontar el total dels gastos corrents i del personal necessari per al funcionament.

També haurà d’aportar el personal informador turístic amb un perfil professional adequat per a la prestació del servici d’informació al turista; mantindre la imatge de l’oficina de turisme d’acord amb la resta de la Xarxa Tourist Info, així com participar en els objectius de qualitat de la Xarxa Tourist Info i en els seus sistemes de recollida i intercanvi d’informació estadística, estudis o avaluació del servici.

Fecha: 08/10/2024